Sestig jaar getroud ná liefde met eerste blik | News24
Sestig jaar getroud ná liefde met eerste blik
Boet (82) en Pat (79) Martins van Jeffreysbaai en Pat was op 4 Mei sestig jaar getroud en nog net so dolgelukkig soos tóé. Foto:MONIQUE BASSON
SY opdrag was duidelik: kry vir my ’n trouvrou voor die einde van 1956 òf ek trou glad nie.
Nie bereid om ’n oujongkêrel in die familie te hê nie, het Boet Martins (82) se niggie begin planne beraam. Binne ’n japtrap het sy die niksvermoedende nooi van die apteek langsaan na haar werk genooi.
Hier het Boet met die eerste oogopslag sy hart op Pat (nou 79) verloor - dié mooi meisie met die innemende persoonlikheid.
Die gevoel was wederkerig.
Vanaf daardie dag in Desember het die liefde geblom. ’n Maand later is hulle verloof, op sy ma se verjaardag, en vyf maande later getroud.
Boet en Pat was op 4 Mei sestig jaar getroud en nog net so dolgelukkig soos tóé. Ses dekades later, glo hulle dat hulle absoluut niks omtrent hul huwelik sou wou verander nie.
“Ek kon nie vir ’n beter lewensmaat gevra het nie. Hy is baie lief vir my en gee baie om vir my,” sê Pat, terwyl sy liefdevol aan sy arm raak.
Boet sê Pat se beste eienskap is haar geduld. “Iets wat sy absoluut nodig het met my.”
Pat beaam dit laggend.
Hulle glo een van die geheime van hul lang en geluk- kige huwelik, is dat hulle hard aan hul verhouding werk. “Wanneer jy trou, moet julle as egpaar saam aan die hu-welik werk. Niemand moet dink hy trou met die perfekte persoon nie. So ’n persoon bestaan nie. Jy moet van die eerste dag af aan jou huwelik werk.
“Wedersydse respek, vertroue en aanpassings is noodsaaklik,” is die raad van dié gelukkige paartjie.
Die egpaar het twee dogters, een seun, vyf kleinkinders en drie agterkleinkinders.